Reunió de treball amb l’Associació de Diabètics de Burjassot
2025-07-24

El passat 12 de desembre, l’alcalde de Burjassot, Rafa García i la regidora de Sanitat i Serveis Socials, Isabel Mª Mora, van mantindre una reunió de treball amb representants de l’Associació de Diabètics de Burjassot, a fi de posar sobre la taula futures activitats en benefici de la salut ciutadana.

D’una banda, Lola Escudero, professora de biodansa, va realitzar una explicació de la iniciativa “Moviment per a la salut”, un projecte de biodansa STR (Sistema Rolando Bou), explicant els principals beneficis que pot reportar aquest tipus de dansa per a la salut, no sols a persones amb patologies diagnosticades o malalties cròniques, sinó per a la població en general, així com la possibilitat d’impartir, en un futur, aquest tipus de classes per a la població de Burjassot.

D’altra banda, tant la presidenta de l’entitat, Adela Pérez, com la farmacèutica Bàrbara Gómez-Taylor, també com a representant i col·laboradora assídua de l’associació, van presentar el projecte ‘Xarxa Pacients’, que compta amb la col·laboració del Col·legi de Farmacèutics. El projecte té com a objectiu fomentar l’apoderament i l’autocura de les pacients i els pacients amb una patologia crònica, com és la diabetis entre altres patologies, i la possibilitat d’impartir una sèrie de tallers gratuïts durant tot l’any amb eixe mateix objectiu.